SKRIFTLIG FORESPØRGSEL E-2775/01

af Chris Davies (ELDR) til Kommissionen

(9. oktober 2001)

Om: Finansiering af forsøgsmetoder uden dyreforsøg

I Kommissionens Hvidbog Strategi for en ny kemikaliepolitik (KOM(2001) 88) og Parlamentets forslag til den foreslåede syvende ændring af direktivet om kosmetiske produkter opfordres der til udvikling af nye forsøgsmetoder, der ikke indebærer dyreforsøg. Forkæmpere for dyrevelfærd hævder at testning for toksicitet baseret på dyreforsøg er videnskabeligt forældede, og at de nye forsøgsmetoder, der er under udvikling, har videnskabelige fordele og endvidere ofte er hurtigere og billigere end metoder, der kræver dyreforsøg. Anvendelsen af de nye metoder kunne forebygge millioner af forsøgsdyrs lidelser.

I artikel 23, stk. 1, i direktiv 86/609/EØF(1) anføres det, at: Kommissionen og medlemsstaterne skal fremme forskning med henblik på udvikling og godkendelse af alternative metoder, som kan give lige så omfattende oplysninger som dem, der opnås ved forsøg med dyr, men som indebærer anvendelse af færre dyr eller mindre smertefulde fremgangsmåder; de træffer alle øvrige foranstaltninger, som de anser for velegnede til fremme af forskningen på dette område.

Hvilke tiltag har Kommissionen iværksat for at sikre, at dette arbejde fremmes? Hvor store midler anvendes der af hhv. Kommissionen og de enkelte medlemsstater til udviklingen af alternative forsøgsmetoder, der ikke indebærer dyreforsøg, inden for alle forskningsområder, navnlig ved udviklingen af alternativer til testning af toksicitet?

(1) EFT L 358 af 18.12.1986, s. 1.

Svar afgivet på Kommissionens vegne af Philippe Busquin

(20. november 2001)

Over 30 projekter, der specifikt vedrører in vitro-alternativer til dyreforsøg, finansieres som led i programmet for livskvalitet og bioressourcer (under det igangværende femte rammeprogram for forskning og teknologisk udvikling (FTU) og demonstrationsaktiviteter 1998 til 2002(1)), svarende til et EU-bidrag på over 27 mio. EUR. Heraf er 24 millioner afsat til støtte til alternative metoder til toksicitetstesting. Oplysninger om kontrakterne kan fås gennem Cordis Web service på http://www.cordis.lu/life.

Hvad det nye FTU-rammeprogram 2002-2006 angår, godkendte Kommissionen den 30. maj 2001 en række forslag til særprogrammer(2), som kan hentes ned fra http://www.cordis.lu/rtd2002/fp-debate/cec.htm. Her omtales udtrykkeligt udvikling af nye in vitro-tests til erstatning for dyreforsøg under forskningsprioritet (ii), prioritetstema 1.1.1 Genomik og bioteknologi i sundhedens tjeneste (jf. side 20). Endvidere indeholder teksten flere erklæringer om dyrevelfærd, som er møntet på samtlige aktiviteter i det nye rammeprogram (jf. fodnote 14, side 18).

Herudover gives der under overskriften foregribelse af Fællesskabets videnskabelige og teknologiske behov mulighed for forskning, der er møntet på gennemførelsen af EU politik, f.eks. ikke-dyreeksperimentel testning.

Mange ikke-dyreksperimentelle metoder er allerede under udvikling. Disse metoder skal imidlertid underkastes en uafhængig validering, inden de kan godkendes formelt til lovfæstede formål. For at kunne opfylde forpligtelserne i medfør af Rådets direktiv 86/609/EØF af 24. november 1986 om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål(3), oprettede Kommissionen i 1991 det europæiske center for validering af alternative metoder (ECVAM), som en afdeling under Kommissionens Fælles Forskningscenter i Ispra, Italien. ECVAM's primære opgave er at samordne valideringen af avancerede, ikke-dyreeksperimentelle forsøgsmetoder på EU-plan.

I 2000 blev de første tre validerede in vitro-metoder optaget(4) i bilag V i Rådets direktiv 67/548/EØF af 27. juni 1967 om klassificering, emballering og etikettering af farlige stoffer(5). Kommissionen tillægger dette arbejde stor betydning og gør en aktiv indsats for at fremme accepten af disse metoder inden for rammerne af OECD's (Organisationen for økonomisk samarbejde og udvikling) Test Guidelines Programme, for at sikre, at de får indpas i hele verden. Der vil i den nærmeste fremtid blive fremlagt en række andre videnskabeligt validerede metoder med henblik på formel godkendelse.

I samråd med andre af Kommissionens tjenestegrene og med eksterne eksperter er ECVAM endvidere i færd med at gøre forberedelser til en gennemgribende granskning af de nuværende ikke-dyreeksperimentelle metoder og disses fremtidsmuligheder i lyset af hvidbogen om den fremtidige kemikaliepolitik, såvel som en indgående undersøgelse af den aktuelle situation for ikke-dyreeksperimentelle testmetoder for kosmetiske ingredienser og produkter.

Den samlede støtte til ECVAM i det femte rammeprogram andrager 26,5 mio. EUR.

Kommissionen har ikke oplysninger om, hvorvidt medlemsstaterne yder finansiel støtte til alternative testmetoder.

(1) EFT L 26 af 1.2.1999.

(2) EFT C 240 E af 28.8.2001.

(3) EFT L 358 af 18.12.1986.

(4) EFT L 136 af 8.6.2000.

(5) EFT B 196 af 16.8.1967.